Дэтхэнэ зыми
АнэдэлъхубзэкIэ къыдэкI ди газетыр адыгэ унагъуэ куэдым я дежкIэ гъуазэу, лъэпкъым щыщ цIыху хэкупсэхэм я гъуэгугъэлъагъуэу, унэтIакIуэу зэрыщытыр си дежкIэ нэрылъагъущ. Адыгэ унэцIэ зэрызетхьэм и мызакъуэу, псэкIэ адыгэу зызылъытэжхэм дащыщщ Iэпщацэхэ ди унагъуэр.
Ауэ щыхъукIи, дэ фIыуэ долъагъу «Адыгэ псалъэ» газетыр, ди щIэщыгъуэу сыт щыгъуи доджэ икIи дыпоплъэ и къыдэкIыгъуэхэм. Абы идогъуатэ ди щIыналъэм, къэралым, хамэ щIыпIэхэм къыщыхъу-къыщыщIэхэм ятеухуа хъыбархэр.
Егъэлея мыхъуну къысщохъу ар ди къуажэдэсхэм я чэнджэщэгъуфIу, ныбжьэгъуфIу жысIэмэ. Ар куэдым щIэгъэкъуэн яхуохъу, псом хуэмыдэу егъэджакIуэхэм, гъэсакIуэхэм, апхуэдэуи адэ-анэхэм, нэхъыжьыфIхэм. Дэтхэнэм и дежкIи нэхъыщхьэр лъэпкъым хуэфащэ щIэблэ гъэсэнырщ, ди блэкIам щыгъуазэ, нобэм хуэжыджэр, къэкIуэну дахэр зи плъапIэ цIыху къэдгъэхъунырщ. Ауэ щыхъукIэ, а къалэнхэм тэмэму дапэлъэщынымкIэ икъукIэ сэбэпышхуэ къытхуохъу, тегъэщIапIэ инуи диIэщ ди лъэпкъ газет закъуэр. Абы и напэкIуэцIхэм къытехуэ тхыгъэхэм ящыщ куэд гъащIэм къыхэпх хъуну дерсу къыдолъытэ.
Си щхьэкIэ сфIэфIу, сыдихьэхыу сыкъоджэ «Адыгэ псалъэм» и напэкIуэцI щхьэхуэхэми. Апхуэдэхэщ, къапщтэмэ, «Махуэку», «Малъхъэдис», нэгъуэщIхэри. «Адыгэ псалъэр» ди лъэпкъым ифI зезыхуэ, и зыужьыныгъэм хуэлажьэ газетщ. Газетым и япэ номерыр къызэрыдэкIрэ мы махуэхэм илъэс 95-рэ ирикъуащи, сохъуэхъу иджыри илъэс минкIэ къыдэкIыну, и псалъэр жану, и зэфIэкIми и пщIэми хэхъуэ зэпыту.
IЭПЩАЦЭ Хьэлимэт.
Шэрэдж щIыналъэ, Аушыджэр къуажэ
